text: To mænd stikker hinanden ned med kniv
  23 maj 2014 kl. 23.12
  To mænd er blevet behandlet for knivstik i Horsens. Politiet mener, at de har stukket hinanden.
  To mænd på henholdsvis 31 og 41 år har fredag aften hver for sig henvendt sig på skadestuen i Horsens, efter at de var blevet stukket med kniv.
  Den ene er blevet stukket i halsen, mens den anden har fået punkteret en lunge, lyder det fra Sydøstjyllands Politi.
  - Det lød meget alvorligt i første omgang, men det viste sig, at ingen af de to var kommet alvorligt til skade, fortæller vagtchef Jørn Lindhardt.
  Han oplyser, at politiet behandler knivstikkene som en sag om grov vold. De to ofre er blevet anholdt, men politiet ved endnu ikke, hvad der har ført til knivstikkeriet, da ingen af de to mænd ønsker at fortælle, hvad der er sket.
  - Vi mener, at de har stukket hinanden, forklarer Jørn Lindhardt.
  Politiet forventer, at de to mænd skal fremstilles i grundlovsforhør lørdag.
  